Hilmar Elísson hefur verið útnefndur Mosfellingur ársins 2019 en hann bjargaði sundlaugargesti frá drukknun í Lágafellslaug . Hilmar er meðlimur í karlaþreki World Class og er fastagestur í Lágafellslaug . Hilmar var að synda í lauginni að lokinni æfingu þann 28. janúar 2019 þegar hann kemur auga á mann á botninum og sá strax að ekki var allt með felldu . „ Ég kafaði eftir manninum , það tókst ekki í fyrstu tilraun en í annarri tilraun náði ég til hans . Ég kallaði svo á hjálp við að koma manninum upp á bakkann , “ segir Hilmar sem var svo sannarlega réttur maður á réttum stað . „ Það var heppilegt að á staðnum var maður sem starfað hefur sem slökkviliðsmaður í fjöldamörg ár og kunni vel til verka í svona aðstæðum . Okkur tókst að koma manninum upp á bakkann og þá hófust strax lífgunartilraunir . Það leið allavega mínúta þar til hann fór að sýna smá lífsmark . Sjúkraflutningamennirnir voru fljótir á staðinn enda gott að vita af þeim í nágrenninu , “ segir Hilmar en nýlega opnaði slökkvistöð við Skarhólabraut , steinsnar frá Lágafellslaug . Hilmar segir viðbrögðin hafa verið ósjálfráð og sjokkið hafi komið eftir á . „ Þetta er ekki skemmtileg upplifun en það var gott að allt fór vel en allir aðilar sem komu að þessu , starfsmenn og aðrir , stóðu sig með prýði . Ég var bara einn hlekkur í keðju sem vann gott verk . “